Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi tonnikalan monivuotisen hoitosuunnitelman vahvistamisesta Itä-Atlantilla ja Välimerellä, asetusten (EY) N:o 1936/2001, (EU) 2017/2107 ja (EU) 2019/833 muuttamisesta sekä asetuksen (EU) 2016/1627 kumoamisesta”

(COM(2019) 619 – 2019/0272 (COD))

(2020/C 232/05)

Esittelijä: Gabriel SARRÓ IPARRAGUIRRE

Lausuntopyyntö neuvosto, 6.12.2019 Euroopan parlamentti, 16.12.2019 Oikeusperusta Euroopan unionin toiminnasta tehdyn sopimuksen 43 artiklan 2 kohta ja 304 artikla Vastaava jaosto ”maatalous, maaseudun kehittäminen, ympäristö” Hyväksyminen jaostossa 6.3.2020 Hyväksyminen täysistunnossa 7.5.2020 Täysistunnon nro 551 — etätäysistunto Äänestystulos (puolesta / vastaan / pidättyi äänestämästä) 251/0/10

1. Päätelmät ja suositukset

1.1 ETSK suhtautuu myönteisesti monivuotisen hoitosuunnitelman vahvistamiseen tonnikalan kalastusta varten Itä-Atlantilla ja Välimerellä, sillä tonnikalakannan biomassataso on nykyisin historiallisen suuri ja mahdollistaa siten edellisessä elvytyssuunnitelmassa vahvistettujen kiireellisten toimenpiteiden lopettamisen.

1.2 Komitea katsoo, että sellaisen Euroopan unionin monivuotisen hoitosuunnitelman vahvistaminen, jolla taataan Kansainvälisen Atlantin tonnikalojen suojelukomission (ICCAT) vuonna 2018 pitämässä 21. erityiskokouksessa hyväksymän suosituksen 18–02 mukaisten toimenpiteiden soveltaminen, on paras keino pitää kanta kestävän enimmäistuoton takaavaa biomassatasoa suurempana ottaen huomioon tämän lajin kalastuksessa käytettävien erilaisten pyydysten ja kalastusmenetelmien erityisominaisuudet.

1.3 ETSK kehottaa lainsäätäjiä päivittämään asetusehdotusta niin, että siihen sisällytetään ICCAT:n vuonna 2019 antamassa suosituksessa 19–04 sovitut muutokset.

1.4 Komitea katsoo, että ehdotuksen 29 artiklan 3 kohta olisi muutettava suosituksen 19–04 mukaiseksi, kuten tämän lausunnon kohdassa 4 selitetään.

2. Komission ehdotuksen pääsisältö

2.1 Tämän lausunnon aiheena olevan asetusehdotuksen tavoitteena on panna Euroopan unionissa täytäntöön ICCAT:n hyväksymä tonnikalan monivuotinen hoitosuunnitelma Itä-Atlantille ja Välimerelle, jotta kalakannat voidaan pitää kestävän enimmäistuoton takaavaa biomassatasoa suuremmalla tasolla.

2.2 Jäsenvaltioiden, joilla on tonnikalan kalastusmahdollisuuksia, on laadittava vuotuiset kalastussuunnitelmat, joihin sisällytetään kullekin pyydysryhmälle jaetut kiintiöt, kiintiöiden jakamisessa käytetyt perusteet, toimenpiteet, joilla varmistetaan yksittäisten kiintiöiden noudattaminen, kalastuskaudet, nimetyt satamat, sivusaaliita koskevat säännöt ja sallitut alukset.

2.3 Jäsenvaltioiden, joilla on tonnikalan kalastusmahdollisuuksia, on lisäksi laadittava vuotuiset kalastuskapasiteetin hallintasuunnitelmat kalastuslaivaston mukauttamiseksi jaettujen kalastusmahdollisuuksien mukaan, vuotuiset tarkastussuunnitelmat asetuksen noudattamisen varmistamiseksi ja vuotuiset kasvatuksen hallintasuunnitelmat kasvatusta varten käytettävissä olevan tonnikalan arvioidun määrän turvaamiseksi. Kaikki nämä suunnitelmat on toimitettava komissiolle viimeistään kunkin vuoden 31. tammikuuta.

2.4 Asetuksessa säädettyjä teknisiä toimenpiteitä ovat tiettyjen laivastojen, kuten kurenuotta-alusten ja suurten pelagisten pitkäsiima-alusten, kalastuskausien rajoittaminen, sallitun vähimmäiskoon vahvistaminen yleisesti 30 kg:ksi tai yli 115 cm:n pituudeksi sekä sivusaaliiden sallitun tason vahvistaminen enintään 20 prosentiksi aluksella olevasta kokonaissaaliista kunkin kalastusmatkan päättyessä.

2.5 Jäsenvaltioilta edellytettäviin valvontatoimenpiteisiin kuuluu luettelojen esittäminen kuukausi ennen lupakauden alkamista kaikista aluksista, joilla on lupa kalastaa tonnikalaa tai hyödyntää tonnikalavaroja kaupallisesti, sekä tonnikalarysistä. Lisäksi komissiolle on toimitettava yksityiskohtaiset tiedot sallittujen pyyntialusten edellisen vuoden aikana toteuttamasta kalastustoiminnasta. Näihin tietoihin kuuluvat kunkin pyyntialuksen kokonaissaaliit sekä tiedot mahdollisesti toteutetuista yhteisistä kalastustoimista.

2.6 Sellaisten kalastusalusten, joiden pituus on alle 12 metriä, päälliköt ovat velvollisia (valvonta-asetuksessa ( 1 ) tämä velvoite on jo asetettu sellaisten alusten päälliköille, joiden pituus on vähintään 12 metriä) ilmoittamaan vähintään neljä tuntia ennen aluksen arvioitua satamaan saapumisaikaa asianomaisen jäsenvaltion toimivaltaiselle viranomaiselle tonnikalasaaliin määrä, maantieteellinen alue, jolta saaliit on pyydetty, sekä aluksen tunnistetiedot. Lisäksi kielletään unionin kalastusalusten, joilla on tonnikalaa, tai kolmansien maiden alusten jälleenlaivaus unionin vesillä.

2.7 Jäsenvaltioiden on toteutettava kansallinen tarkkailijaohjelma, jolla taataan tietyn prosenttiosuuden vähimmäiskattavuus laivaston eri osissa sekä varmistetaan ICCAT:n alueellisen tarkkailijan läsnäolo kurenuotta-aluksissa. Kaikista siirtotoimista on tehtävä ennakkoilmoitus asianomaiselle jäsenvaltiolle hyväksyntää tai tapauksesta riippuen epäämistä varten, ja siirtoa on seurattava videokameran avulla siirrettävien kalojen lukumäärän todentamiseksi. Myös kasvatuskassiinsiirtotoimista on ilmoitettava etukäteen, ja niitä valvotaan videokameran avulla.

2.8 Jäsenvaltioiden on valvottava ja seurattava aluksia, joiden pituus on vähintään 12 metriä, käyttämällä alusten satelliittiseurantajärjestelmää. Tarkastustoimia on toteutettava ICCAT:n yhteisen kansainvälisen tarkastusjärjestelmän mukaisesti.

2.9 Sellaisten tonnikalojen kauppa, purkaminen, tuonti, vienti, kassiinsiirto, jälleenvienti ja jälleenlaivaus, joiden mukana ei ole asetuksessa säädettyjä ja todennettuja asiakirjoja, on kielletty.

3. Yleistä

3.1 ETSK kannattaa yleisesti asetusehdotusta, jolla saatetaan ICCAT:n suositus osaksi lainsäädäntöä. Komitea on myös tyytyväinen elvytyssuunnitelman tuloksiin eli siihen, että tonnikalan biomassataso on suurin koskaan sitten tietojen keräämisen aloittamisen.

3.2 ICCAT antoi vuonna 2019 suosituksen 19–04, jolla muutetaan tämän lausunnon aiheena olevaa suositusta 18–02. Komitea katsookin, että lainsäätäjien tulee muuttaa asetus uuden suosituksen mukaiseksi.

4. Erityistä

4.1 Asetuksen 29 artiklan 3 kohdassa todetaan, että unionin kurenuotta-alukset eivät saa osallistua yhteisiin kalastustoimiin muiden ICCAT:n yleissopimuksen sopimuspuolten kurenuotta-alusten kanssa, vaikka suosituksen 19–04 kohdassa 62 todetaan, että sopimuspuolet, joilla on vähemmän kuin viisi sallittua kurenuotta-alusta, voivat sallia yhteisiä kalastustoimia toisen sopimuspuolen kanssa. Suosituksen mukaan kukin sopimuspuoli, joka toteuttaa yhteisiä kalastustoimia, on vastuussa yhteisen kalastustoimen yhteydessä pyydetyistä saaliista ja velvollinen ilmoittamaan niistä.

4.2 Komitea katsoo, että asetusehdotuksessa olisi otettava huomioon edellä mainittu poikkeus eli sallittava yhteiset kalastustoimet muiden sopimuspuolten laivastojen kanssa. ETSK katsoo kuitenkin, että olisi sovittava etukäteen kahdenvälisesti pöytäkirjan muodossa toimista, jotka kuuluvat aluksille ja erityisesti kunkin sopimuspuolen viranomaisille voimassa olevien sääntöjen mukaisesti vaadittavien saaliita koskevien ilmoitusasiakirjojen hallinnoinnissa.

Bryssel 7. toukokuuta 2020. Euroopan talous- ja sosiaalikomitean puheenjohtaja Luca JAHIER

(1) Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).